
Egyszerű robotok vezérlése multistabil dinamikai rendszerekkel

Kulcsszavak: multistabil dinamikai rendszerek; önszerveződő robotvezérlés; neuronális hálózatok; kétkerekű és hatlábú robotok; mozgásmintázatok és attraktorok
A robotok irányítása napjainkban már nem csak egy mérnöki és informatikai feladat. A hagyományos, inverz és direkt kinematikán alapuló mérnöki és a mesterséges intelligenciát felhasználó informatikai módszerek mellett egyre nagyobb teret hódít magának, egy a fizikában jól ismert, az önszerveződő dinamikai rendszerek elméletét gyakorlatban alkalmazó irányítási módszer.
A kutatásunk során egy korábbi dolgozat továbbfejlesztését tűztük ki célul, úgy elméleti, mint technikai szempontból. Dolgozatunkban egyszerű robotok dinamikáját vizsgáljuk, melyeket multistabil, önszerveződő dinamikai rendszerekkel vezérelünk. Kétkerekű robotjaink esetében a kerekeket két-két neuron irányítja, míg a PhantomX típusú hatlábú robot esetében a lábak mozgását tizenkét csatolt, oszcilláló neuronnal vezéreljük. Arra keressük a válaszokat, hogy a paraméterek és kezdőfeltételek függvényében milyen mozgásformák és lépésmintázatok alakulhatnak ki önszerveződő módon ezen robotok esetében, illetve hogy milyen feltételek mellett tudunk átmenni a rendszer egyik stabil attraktoráról egy másikra. A dinamikai rendszereket számítógépen szimuláltuk, majd a kapott dinamikát a robotokon kísérletileg is tanulmányozzuk.



